O Arosa e o Deportivo Fabril non pasan do empate sen goles en Vilaxoán - Pontevedra Viva\nDomingo 5 de Xaneiro, 2020 ás 18:52 do Domingo 5 de Xaneiro, 2020\nEmpate a ceros entre o Arosa e o Deportivo Fabril no partido correspondente á xornada 18 de Terceira División disputado en Vilaxoán.\nO encontro comezou co Arosa gozando da primeira ocasión. Foi no minuto 1 cando Pedro Beda avisou ao porteiro local cun remate abaixo que finalmente acabou atallando. Dous minutos despois, o Fabril facía o propio respondendo con outro disparo que se marchou rozando o poste da portería de Manu Táboas.\nDespois diso, os seguintes compases estiveron marcados pola intensidade por parte de ambos os equipos, que eran capaces de manter a portería a cero.\nCumpríase o ecuador da primeira metade e Rafa Sáez viuse obrigado a facer o primeiro cambio do partido ante a lesión de Julio, entrando Raúl no seu lugar.\nQuedaban 15 minutos antes de chegar ao descanso e foi cando chegaron as mellores oportunidades. Primeiro, Pedro Beda e Adrián armaban unha boa xogada á que finalmente o segundo non conseguiu chegar para rematar, xogada respondida automaticamente polos de Coruña que realizaban un disparo cruzado desde dentro da área pero íase fóra por pouco.\nA última da primeira metade tívoa Jorge Sáez por partida dobre. Enganchou unha volea tras unha falta que sacou Manu, e o balón quedou rexeitado ao que respondeu rematando de novo pero fóiselle demasiado cruzado.\nDespois do paso polo vestiario, o Arosa volvía estar obrigado a realizar un cambio, esta vez pola lesión de Jorge Sáez que foi substituído por Suso.\nOs minutos seguían correndo pero ningún dos dous equipos era capaz de inaugurar o marcador. O Fabril estivo preto, pero Manu Táboas interveu de socato despois dun contraataque do filial.\nQuedaban pouco máis 5 minutos para que o colegaido pitase o final do encontro. Foi entón cando o Arosa aumentou a intensidade sen deixar opcións de que os de Coruña saísen do seu propio campo.\nNo minuto 85, Róber disparaba e o porteiro visitante mandaba a córner e, dous minutos despois, Manu sacaba de esquina e o porteiro despexaba cara a Suso que realizou un potente disparo desde a frontal que se foi rozando o pau.\nXa no desconto e co partido practicamente concluído, os de Vilagarcía reclamaron penalti por unha posible man dentro da área do Fabril pero que o árbitro non viu.\nFinalmente, o duelo concluíu en táboas pola mínima, resultado que permite ao Arosa seguir en cuarta posición con 33 puntos.\nConsulta a acta do Arosa-Deportivo Fabril na seguinte ligazón.


Pandiani, presentado como xogador branquiazul | Página Oficial del R.C. Deportivo de La Coruña\ncanaldeportivo, A Coruña 12/01/2000 21:00\nPandiani tivo palabras de eloxio e agradecemento cara ao Presidente e o Real Club Deportivo da Coruña. "Agora- dixo- hai que tratar de facer as cousas o mellor posible para aproveitar unha chanza como esta". O uruguaio defínese como "un xogador de equipo, ao que lle gusta loitar pola pelota, con características de centro dianteiro ou vindo desde atrás, pero preto do arco de gol"\nA falta de que mañá á primeira hora o xogador pase o recoñecemento médico, o acordo entre o Deportivo e o Peñarol, no que se inclúe o traspaso de Manteiga Martínez ao club uruguaio, xa está practicamente pechado.\nO representante do Grupo Casal, propietario da maior parte dos dereitos do xogador, manifestou o seu desexo de que o xogo de Walter Pandiani "faga esquecer a outros xogadores uruguaios, como Abreu ou Manteiga Martínez, que non demostraron á afección todo o que poden dar." A inclusión do xogador para o que resta de tempada dependerá do corpo técnico do equipo.\nAugusto César Lendoiro aproveitou a presentación do xogador para confirmar que mañá haberá unha reunión para pechar o acordo definitivo co Compostela sobre a cesión de José Manuel ao club de Santiago. Así mesmo, o Presidente deportivista manifestou que se está tratando de pechar algúns aspectos da fichaxe de Changui do Compos. Lendoiro tivo tamén unhas palabras de recordo para Renaldo, que recentemente perdeu ao seu pai.\nO máximo dirixente branquiazul confirmou que as conversacións con Audiovisual Sport avanzaron moito para facilitar que os partidos do Deportivo en Riazor póidanse ver en toda Galicia. Ademais, o Presidente anunciou que antes do luns, en que termina o prazo para inscribir a xogadores na liga, haberá variacións, pero non sorpresas.


O Grupo Popular, mediante unha iniciativa que a concelleira, Beatriz Cigarrán, presentará no Pleno do vindeiro xoves, reitera as demandas recollidas entre a veciñanza de Santa Marta que xa foran trasladadas o ano pasado ao Goberno local en dúas ocasións sen que ata o de agora foran atendidas. Son melloras relativas principalmente a unha maior limpeza, dotación de papeleiras, renovación e ampliación de colectores de lixo e pulido dos bordes das beirarrúas, que aínda seguen a ocasionar danos nas rodas dos vehículos e supoñen un potencial perigo para as persoas.\n“Aínda que nas dúas ocasións anteriores, en xaneiro e xuño do ano pasado, o concelleiro de Obras e a concelleira de Medio Ambiente mostraron a súa intención de abordar estas demandas, mesmo antes de rematar o ano, o certo é que en Santa Marta todo segue manga por ombro. Por iso, a veciñanza segue a demandar aínda as mesmas cuestión ás que xa se van sumando outras novas”, sinala a concelleira popular, que engade entre as cuestións máis próximas a solicitude de atención ao mal estado dunha cabina telefónica de uso público na Avenida da Liberdade e unha maior vixilancia policial nalgún punto concreto, coa posible asistencia dos servizos sociais pola presenza de persoas supostamente relacionadas co consumo e tráfico de estupefacientes.\nPara os populares o barrio de Santa Marta, a pesar da moderna traza urbanística en boa parte do seu ámbito, segue a presentar unha gran deficiencia de equipamentos públicos, de áreas de lecer e de adaptación dos seus servizos ás necesidades dunha veciñanza que con insistencia vén reclamando unha atención por parte do Concello que poña fin ás súas carencias.


[Imaxe: Ceivar] Detidos na operación Jaro\nRedacción 19:31 do 14 de novembro de 2015\nOs militantes independentistas puxeron de manifesto nunha rolda de prensa que tivo lugar na mañá do sábado en Vigo que a súa detención no marco da “Operación Jaro” respondeu “á profunda crise que vive o réxime de 1978 e que ten unha ampla fenda aberta co proceso catalán”. Criticaron que o Estado “elixa as vías represivas para cargar contra as formacións políticas legais e independentistas”.\nOs detidos, que advertiron de que “nunca se demostrou que fixeramos unha actividade ilegal”, salientaron que “nin a Garda Civil nin a Audiencia Nacional contan con dados obxectivos para determinar que Causa Galiza desenvolva actividades ilegais”.\nOs independentistas barallan unha mobilización nacional para denunciar a "ilegalización encuberta" de Causa Galiza\nSobre a decisión da Audiencia Nacional de suspender a actividade política de Causa Galiza durante dous anos, informaron de que contan cun equipo xurídico que traballa na causa, co fin de abrir outra fronte contra o proceso de ilegalización aberto”. A este respecto, afirmaron que barallan unha mobilización a nivel nacional para as próximas semanas co fin de denunciar o “proceso de ilegalización encuberta” de Causa Galiza e para “defender os dereitos civís e políticos” do pobo galego.\nOs detidos denunciaron a "tensión psicolóxica permanente” e a “infra alimentación” nos tres días que permaneceron en dependencias da garda civil\nAmais, os activistas independentistas aproveitaron a rolda de prensa para denunciaren “a tensión psicolóxica permanente” e a “infra alimentación” á que foron sometidos nos tres días que permaneceron detidos.\nEn relación ao delegado de Goberno na Galiza, Santiago Villanueva, sinalaron que “realizou funcións de xuíz cando afirmou que se descabezara unha organización terrorista”.\nNeste contexto, pediron respecto, pois son persoas cunha “vida civil absolutamente normal, con postos de traballo e familias”.\nReunións con colectivos políticos, sociais e sindicais\nNa tarde deste sábado, os militantes independentistas manterán xuntanzas con formacións políticas, sociais e sindicais para lles trasladar “o atropelo policial e xudicial” ao que se viron sometidos.\ngaliza na causa operación detidos defenden


Exposición de pintura "Unha viaxe pola cor", de Leopoldo Varela | Casa de Galicia en Madrid\n"Cebolas", 21 x 27 cm (579x461px),\n"O último Edén", 92 x 73 cm (572x724px),\n"Flores en vaso de barro", 94 x 68 cm (503x677px),\nLeopoldo Varela ante unha das súas obras (539x364px),\nPoderá visitarse do 7 ao 29 de maio, en horario de 10 a 14 e de 16 a 20 horas. Festivos: de 10 a 14 horas.\nEsta exposición é froito da súa dedicación entusiasta e continua á pintura ao longo de máis de cincuenta anos. A súa atracción polas cores fíxolle pasar da acuarela ao óleo, a través do cal podía plasmar as paisaxes imaxinadas e luminosas que a realidade lle suxería. Introduciuse así no tratamento da luz tanto en contornas rurais como en mariños, e noutras temáticas, como bodegóns ou paisaxes urbanos cun estilo propio influenciado claramente polo impresionismo. Con esta mostra dispoñemos dunha visión de conxunto moi ampla da traxectoria artística dun pintor galego sempre fiel ao seu modo de entender a pintura.\nLeopoldo Fernández Varela (Porriño, 1929-Vigo, 2007) iniciouse na pintura moi nova, e xa con 25 anos realizou a súa primeira exposición individual. Desde entón, e durante o resto da súa vida, dedicouse de maneira incansable á pintura, participando de maneira continuada en exposicións individuais e en colectivas de pintores galegos, tanto en diferentes cidades de Galicia como en Madrid.\nNos seus primeiros anos decantouse pola acuarela. Nos anos 60 e 70 participou nas Exposicións Rexionais de Arte e nas Bienales Nacionais, obtendo a Medalla de Prata na modalidade de acuarela na II Bienal celebrada en Pontevedra en 1972.\nA partir de 1980 abandona paulatinamente a acuarela para centrarse no óleo. A súa temática preferida é a paisaxe de corte impresionista, aínda que tamén tratou temas urbanos, mariñas e bodegóns. A figura, tanto nas paisaxes da súa Galicia rural como en temáticas urbanas é só unha anécdota no cadro, onde os protagonistas son a luz das súas paisaxes galegas, a atmosfera e a cor. Progresivamente, irá condensando a materia, desaparecendo o debuxo de soporte, sendo o seu paisajismo máis abstractivo, e a súa pincelada máis expresionista, mostrando interese nos seus últimos anos exclusivamente pola materia, a luz e a cor.\nEXPOSICIÓNS INDIVIDUAIS DESTACADAS\n- Exposición antolóxica: “Leopoldo Varela, 50 anos de pintura”, Centro Cultural Caixanova, Vigo, 2004.\n-Exposición na Casa da Parra, Xunta de Galicia, Santiago de Compostela, 2005.\n-Exposición antolóxica: “Leopoldo Varela, Luz e Cor”, na Casa das Artes, Concello de Vigo, 2018.\n07 Maio 2021 - 29 Maio 2021


Congreso "Pais analóxicos, fillos dixitais" | Noticias de Galicia | CRTVG\nCongreso "Pais analóxicos, fillos dixitais"\nPublicado o 01/04/2017 21:24\nMáis de 1.200 pais participaron nos colexios coruñeses de Montespiño e Peñarredonda no congreso "Pais analóxicos, fillos dixitais". Os expertos insisten en que nun mundo cada vez máis dixitalizado os fillos deben percibir que os seus maiores saben de Internet para así poder guialos no seu uso das distintas aplicacións e das redes sociais.\nJuan García, especialista en ciberconvivencia, foi un dos once expertos que deu claves aos pais para educar os fillos no ámbito dixital. O fundador de Vakarian contou "Como falar co teu fillo de Internet e non morrer no intento". O primeiro consello é acompañar os fillos desde que comezan a usar tabletas e ordenadores.\n"Eu teño un fillo pequeno e non sei a que idade lle darei o seu primeiro móbil, pero si sei que o antes posible navegará conmigo en Internet e que imos pasar moito tempo navegando xuntos", di Juan García. E engade "Ti empezaches a saír co teu fillo a dar voltas pola rúa e pouco a pouco fúchelo soltando e deixando espazo para que xogase só cos amigos. Pois hai que facer o mesmo en Internet".\nMáis aló de botar tempo cos fillos diante dunha pantalla, Álvaro Varona, un experto afamadísimo en analizar aplicacións para nenos e adolescentes, salientou a importancia de coñecer as aplicacións cun certo criterio. É clave, como pais, estar actualizados. Un fillo percibe cando o seu proxenitor sabe máis ca el ou non ten nin idea niso das apps.\n"A única forma de dar confianza aos nosos fillos é se eles perciben que nós sabemos, que os pais saibamos é crítico para poder ensinarlles e para poder guialos por este camiño" "Temos o reto de aprender a vivir con isto. Se non o fas estás dándolles a facultade a eles. Eles van ir a velocidade si ou si porque é o que define o seu tempo. Pero nós tamén temos que aprender a vivir e a facer iso á vez que estamos decidindo se si ou non. Hai que arremangarse", di Varona. E unha nai engade "Nós temos que ver Internet e a tecnoloxía como eses parques de cando nós eramos pequenos. Temos que aprender a ir a ese parque e usalo ben para potenciar todas esas habiliddes que os nosos fillos teñen no mundo dixital".\nComo pais, por encima de dedicarlles tempo e poñernos ao día en novas tecnoloxías, está o factor confianza. Pero a confianza dun fillo nun pai non é analóxica nin dixital. Ten que estar sementada dende que nace o fillo.\nGalicia Educación Ciencia e Tecnoloxía\nO primeiro premio da Lotaría Nacional caeu este sábado en Vigo\nOs artistas da Coruña reciben o público nos seus talleres en "De Estudios Abertos"


Invisten máis de 25.800 euros na instalación da rampla para facilitar o acceso ao andar superior da Biblioteca municipal - Pontevedra Viva\nRampla de acceso á Biblioteca municipal de Barro\nMércores 24 de Novembro, 2021 ás 13:22 do Mércores 24 de Novembro, 2021\nNova rampla de acceso ao andar superior da Biblioteca municipal de Barro\nO edificio da Biblioteca municipal conta desde este mércores cunha rampla de acceso, unha estrutura demandada para facilitar a accesibilidade ao piso superior deste inmoble situado en San Antoniño, na parroquia de Perdecanai.\nAta a zona desprazábase o alcalde Xosé Manuel Fernández Abraldes, acompañado por outros integrantes do grupo de goberno. O proxecto supuxo un investimento que ascende a 25.899 euros. O financiamento realizábase a través dunha subvención da Dirección Xeral de Administración Local da Xunta de Galicia cunha contía de 18.129 euros. O resto do custo da obra, 7.770 euros, foi sufragado por fondos propios do Concello de Barro.\nEsta instalación conta cun horario de atención ao público de luns a sábados, de 09.00 a 14.00 horas, agás os martes e xoves, días en que o horario é vespertino, de 16.00 a 21.00 horas.\nDesde xullo de 2020, esta Biblioteca Municipal atópase incorporada á Rede de Bibliotecas Públicas de Galicia, que xestiona a Xunta. Trátase dun espazo equipado con 31 postos de lectura e dispón dunha sala multiusos de preto de 150 metros cadrados para realizar diferentes actividades.\nEsta Biblioteca dispón dun catálogo de máis de 8.000 libros, na súa maior parte procedentes de doazóns.\nA Biblioteca municipal de Barro ingresa na Rede de Bibliotecas Públicas de Galicia da Xunta\nBarro promociona o uso do galego coas actividades de "Dándolle á Lingua"


Adolfo Domínguez reduce un 37% as súas perdas trimestrais tras elevar un 17% as vendas\nOs accionistas ratificaron ao novo consello de administración, integrado por sete persoas e presidido polo fundador e principal accionista da firma, Adolfo Domínguez Fernández\nMADRID/SANTIAGO. EP | 12.07.2017\nAdolfo Domínguez rexistrou unhas perdas atribuídas á sociedade dominante de 2,7 millóns de euros no primeiro trimestre do ano, un 34% menos que os 'números vermellos' do mesmo período do ano anterior, despois de incrementar un 17% as súas vendas.\nA empresa, que alcanzou unhas vendas de 22,6 millóns de euros, elevou un 7,6% a marxe bruta, ata 15,5 millóns de euros, o que non impediu que o beneficio operativo fose negativo, por importe de 1,9 millóns. Esta cifra é un 36% mellor á do mesmo período do ano anterior.\nA aprobación dos resultados do primeiro trimestre, que transcorre entre os meses de marzo e maio, por parte do consello de administración da empresa coincidiu coa celebración da xunta xeral de accionistas da empresa en Ourense.\nDurante a asemblea, os accionistas apoiaron os cambios de xestión realizados en 2016 na compañía, que deron como resultado un crecemento nas vendas e unha clara mellora dos resultados, indica a empresa nunha nota de prensa.\nOs accionistas ratificaron ao novo consello de administración, integrado por sete persoas e presidido polo fundador e principal accionista da firma, Adolfo Domínguez Fernández.\nA empresa concluíu o exercicio 2016-17 con 110 millóns de euros en vendas, un 4,3% máis, e iniciou o seu ano fiscal cunha aceleración na taxa de crecemento desta variable.\nO resultado neto atribuído trimestral é o mellor desde 2014. O grupo Adolfo Domínguez volveu á senda do crecemento a partir dos cambios realizados no seu consello de administración e equipo de dirección desde xullo de 2016, que relevaron aos equipos que xestionaron a compañía o cinco anos anteriores.\nO novo consello de administración e comité de dirección que lideran a compañía desde agosto de 2016 reduciron a súa retribución nun 25% e un 59%, respectivamente.\nDurante a xunta, ratificouse aos membros do consello de administración do cambio, que son Juan Manuel Fernández Novo, conselleiro externo; José Manuel Rubín Carballo e José Luís Temes Montes, como conselleiros independentes; e Adriana Domínguez González como conselleira dominical.\nContinúan o seu mandato o presidente executivo, Adolfo Domínguez Fernández, o vicepresidente Luís Caramés Viéitez e Agnès Noguera Borel como conselleira dominical en representación de Luxury Liberty SA.\nO grupo Adolfo Domínguez conta con 1.405 profesionais en persoal e 505 puntos de venda en 30 países. A compañía de moda de autor con sede en Ourense terminou o exercicio 2016 cunha facturación anual de 110 millóns de euros e un crecemento do 4,3% das súas vendas.


...no texto e como sinalamos na clase. Búscase fortalecer a calidade da educación mediante...lidade de obter mellores resultados. Se o que pretendemos e mellorar a calidade do noso sistema educativo a p...\n...tiva. É unha reflexión dirixida principalmente a todos aqueles que somos defensores do ensino público, gratuíto e de calidade, a todos os que somos fieis a...\nUnha mirada sobre o e-learning\n...media e internet para mellorar a calidade do aprendizaxe. - Segundo...manca, dende unha perspectiva de calidade pódese definir o e-lea...do así a máis alta calidade no proceso de ensinanza/apren...acenar o material. - Falta de calidade dos contidos. - Desaprovei...\n...e esencial que desempeñan para lograr unha educación de calidade, así como tamén.... En definitiva, é necesario alcanzar unha educación de calidade que conte con profesores moti...\n...r que se adapte aos cambios da sociedade e para alcanzalo obxectivo da calidade educativa. Como xa dixen, a f...encial a formación do profesorado para poder alcanzar os obxectivos de calidade e equidade que se pretende en...\n...ión educativa. Todo isto levaríanos a un mellor resultado da educación, o que sería un pequeno paso cara a escola de calidade que se persigue. Pero realmen...\nDunha forma moi particular, os pais e nais dos alumnos piden máis axudas e que se manteña a calidade da ensinanza pública. Un novo acto de protesta, tinguido de N...\n...ible de non contar con accesorios como os operadores booleanos previamente citados. Sen o seu uso, atopar unha información determinada, de calidade e axeitada sería pract...\n...ara establecer relacións interpersoais, capacidade para traballar en grupo, habilidade para aportar ideas e emitir xuizos tendentess á mellorar a calidade da educación, flexibilidade,...\n...ompañadas dun etiquetado pexorativo. En definitiva, atención á diversidade e educación de calidade son inseparables e, se a educación de calidade debe ser un dereito para TODO...


Ismaíl e a meiga de Malpica: Ismaíl o diminuto\nEran outros anos, hai xa tempo, e durante aqueles días Ismaíl foi o meu amigo. Agora, despois de todo o que pasou, teño que dicir que as letras do seu nome procedían, sen dúbida, dalgún abecedario máxico. Só así podo entender o que me contou e o que escribín.\nPara non esquecelo xamais, para que o seu recordo nunca se perda, aquí está a súa pequena historia. Seguro que moitas cousas parecerán incribles, pero na miña intención estivo o desexo de relatar os feitos que lle pasaron. Tal e como sentiu en cada momento, en cada ocasión. Pois unha vez, coa intención de salvar ao seu mundo, abandonou todo o que tiña: a súa casa, a súa familia e, incluso, aos seus amigos.\nEn realidade, habería que empezar nunha época remota para explicar a súa vida desde o principio. Unha época esgotada sen remedio, que era o refuxio de todas as criaturas máis fabulosas.\nEstaban as aves do paraíso, adornadas con verdes esmeraldas e grandes plumas alaranxadas e da cor do azafrán. E as serpes xigantes de lume ou dragóns vermellos, que podían cambiar de tamaño ao seu antollo. Había tamén algunhas illas de ouro que navegaban polos océanos coma se fosen baleas solitarias. Ademais, din que existía unha árbore case tan antiga como a mesma Terra, que crecía no medio de dous grandes ríos e que falaba unha lingua única.\nNaquel tempo, nese mundo que era moi, moi orixinal, apareceu unha misteriosa comunidade de seres miúdos. Así e todo, hai que dicir que cando os humanos eramos case idénticos aos primeiros simios, eles xa mostraban unha intelixencia superior e ben desenvolvida.\nOs diminutos, que ese foi o seu primeiro nome, crían que sempre viviran aquí, desde o inicio de todo. Pero iso é parte doutra historia. E a verdade é que eu soamente debo falar a partir do día que se chamou do gran esquecemento. Será o que contarei un pouco máis adiante.\nO lugar no que residía estaba situado moi lonxe, na xeografía perdida de Asia. No corazón dese continente que nos mapas vemos como un espazo inmenso. Alá, atopábase xusto detrás das altas Montañas Resplandecentes, onde as terras conservaban todo o ano o seu verdor.\nSaidabad, a súa aldea, era un sitio delicioso. Esa palabra significaba xardín marabilloso no seu idioma, na lingua secreta dos seres diminutos.\nNaquel lugar había moitas fontes de auga cristalina, que mantiñan o aire sempre fresco. E as vivendas da aldea, pintadas con suaves cores, erguíanse preto de cerdeiras e de fermosos albaricoqueiros. O aire e a luz filtrábanse entre as pólas das árbores como abelorios de ouro, salpicando con pingas de luz dourada as casas e os camiños.\nDurante os cálidos veráns, a pequena aldea de Saidabad permanecía medio oculta pola sombra dalgunhas figueiras. E polas noites escoitábase o rumor do vento do sur sobre as follas das árbores. Para Ismaíl aquel son expresaba a máis bonita canción do mundo.\nCada familia posuía a súa propia casiña de madeira, con habitacións que cheiraban a mel e que estaban pintadas de amarelo. E cando chovía, parecía de feito que aínda lucía o sol.\nAs súas hortas eran igualmente pequeniñas. Recollían as froitas das árbores e cultivaban numerosas herbas medicinais. Plantaban moitas flores e de todos os tamaños, e co seu néctar preparaban unha bebida moi agradable.\nTamén coidaban aos animais do bosque das súas doenzas ou cando chegaban os días do inverno. E como para todo tiñan solucións, entre todos inventaban a maioría dos utensilios que necesitaban para vivir.\nAh, Saidabad! Era o mesmo paraíso en miniatura!\nDebido a que eran criaturas máxicas, ás veces empregaban uns estraños coñecementos. Só eles dominaban eses saberes e tiñan esa capacidade tan valiosa. Pero este episodio provocou enfados e tamén algúns malentendidos. Porque moitos humanos sempre reclamaban unha parte da sabedoría dos seres diminutos para resolver algúns dos seus problemas e dificultades.\nEn todo caso, e máis alá das montañas e das vellas árbores, por fóra da aldea xurdían as areas negras dun gran deserto. Era o Deserto Escuro, no que escintilaban as estrelas máis brillantes do universo, baixo un ceo infinito.\nCando resultaba necesario, unha néboa cegadora pero transparente cubría a vivenda de Ismaíl. E tamén envolvía todas as demais casiñas do lugar. Desa maneira tan e tan especial, resultaban invisibles para calquera visitante inesperado ou perigoso.\nSe deixamos a un lado este curioso detalle, as relacións entre os seres diminutos e os humanos eran boas. Realmente todos apreciaban a invisibilidade da xente diminuta. E aseguraban que era unha vantaxe e unha sorte, posto que evitaba a aparición de moitos conflitos.\nNo caso de que algunha situación ameazase a convivencia entre os seres máxicos e o pobo dos humanos, Ismaíl e os amigos da súa aldea agochábanse con rapidez. Claro que sen perder en ningún momento o seu bo humor e a súa alegría.\nTalvez por ese motivo a súa amizade tiña creado un entendemento case fantástico, que parecía eterno.\nPor iso, os homes e as mulleres, a pesar dos celos e as envexas, confiaron no mundo encantado de Ismaíl.\nCon todo, ao mellor xa vós decatastes: Ismaíl non aparentaba unha estatura demasiado grande. Todo o contrario, medía aproximadamente uns vinte e sete centímetros.\nAdemais, na súa cara redonda e miudiña había unha longa barba branca, moi común entre os seres da súa especie. Pois a maioría cumpría moitísimos anos.\nDesde os primeiros días da súa presenza entre nós, houbo quen afirmou con certa sorna que debía ser un trasno sen apenas importancia. E algúns chegaron a crer que se trataba dunha criatura máxica moi semellante a un ananiño saltareiro.\nEtiquetas: capítulo 1, Ismaíl, Saidabad, seres fantásticos\nAlejandro Costa 5 de febrero de 2013, 21:19\nIsmaíl,un diminuto Gnomo, pero con un gran poder, ensinounos a crer na súa maxia, a voar nun mundo de fantasía,cheo de seres fantásticos,máxicos, atraves dos contos, dos libros...\nMario, un gran maestro, tal e como nos explicaba un tema tamén xogaba con nós o fútbol ou me daba unha paliza xogando o pin pon,(excursión) :-) En fin, uns recordos moi gratos, que a pesar de que vaian pasando os aniños, hai cousas que perduran nos nosos recordos, e tratamos de mantelos sempre vivos,e sempre, cun gran sonriso. :-)\nMario Aller 5 de febrero de 2013, 21:44\nAlejandro, sabes que na nosa aula hai e haberá sempre algo que dí o teu nome. Moitos saúdos... :-)\nMónica Suárez 9 de febrero de 2013, 23:40\nE todo un pracer disfrutar das aventuras de Ismaíl. Gracias por brindarnos a oportunidade, através deste blog, de poder seguir coñecendo un pouco mais a vida de Ismaíl. Sabes que aquí tes un pequeno club de fans, sempre fieis a Ismaíl.\nMario Aller 9 de febrero de 2013, 23:43\nO pracer para Ismaíl (e para min tamén) é ter seguidores xa, antes de estar no papel. Porque para as xentes que nacimos coa imprenta de Gutemberg, iso é importante. Non sabemos que pasará, pero confiamos no camiño das estrelas... :-)\nMelo 11 de febrero de 2013, 19:05\nAlejandro, as túas palabras emocionáronme, coidamos moi ben a Ismaíl!


Ourense Archivos | Página 2 de 3 | AG\nAdrián Capelo - July 21, 2013 - Ourense\nNo CEIP Amadeo Rodríguez Barroso de Ourense, o estudio HIVAS parte dunha disposición do edificio perpendicular á rúa de acceso. A ocupación distribúese por plantas segundo idades. A planta inferior recolle os usos comúns do CEIP e as aulas de infantil. Os espacios totalmente abertos ao extereior protéxense baixo porches xerados pola planta superior. Esta parte dun esquema funcional claro de corredor central e aulas de primaria aos lados. O volumen compacto perfórase con patios abertos dos que reciben luz as aulas e o corredor central cos seus núcleos de comunicación vertical. Os extremos do volume que configura os patios cara o parque colindante dispóñense opacos e con acabados cromáticos contrastando co volumen inferior. O espacio de acceso aparece como prolongación do pabellón a modo de pérgola, proporcionando continuidade ao conxunto e permitindo a comunicación baixo cuberto.\nTags: 2010, educación, Hivas


Ribeira Sacra | Miradoiro da Cividade\nEste miradoiro vangardista deseñado pola arquitecta Isabel Aguirre componse dunha plataforma de 30 metros de lonxitude, 7 de largo e que se eleva ata 4 metros sobre o terreo; elaborado en aceiro corten e chan de piñeiro nórdico, que pretende integrarse perfectamente na contorna, ademais de contemplar uns espectaculares solpores.\nO proxecto naceu en 2007 tras un encargo do Centro Galego de Arte Contemporánea tras unhas xornadas de intervención e mellora da paisaxe a través de criterios artísticos contemporáneos, e foi inaugurado en outubro de 2012.\nEste espectacular miradoiro, construído sobre unha pronunciada pendente case vertical, ofrece unha vista panorámica sobre o último tramo do encoro de Santo Estevo. Tamén, na beira oposta, pódese observar parte dunha das estribacións da Serra de Meda.\nA rede de miradoiros do Concello de Sober, entre a que se encontra iste, obtivo o selo de Calidade Turística de España (ICTE). Somentes cinco espazos púbricos diste tipo, en todo o Estado, obtiveron esta distinción ata o ano 2021.\nAdvertencia: o camiño desde Bolmente (5 quilómetros aproximadamente) alterna estrada asfaltada con pista forestal.\nDesde Sober en 20 minutos. Saímos cara o sur por LU-P-5903 en dirección Canón do Sil e ao chegar a Santa Marta desviámonos á dereita en dirección a Bolmente. Nun quilómetro chegamos a Bolmente e desde aí seguimos as indicacións ata o miradoiro. Advertencia: o camiño desde Bolmente (5 quilómetros aproximadamente) alterna estrada asfaltada con pista forestal.


SEMANA CULTURAL 2015 - COLEXIO MARTÍN CODAX: Semana Cultural 2015\nBos días, familia Martín Codax:\nHoxe, un ano máis, comeza a Semana Cultural no Colexio Martín Codax, este ano adicada á reciclaxe.\nXa dende hai anos celébrase a Semana Cultural. Esta está dividida en tres grandes bloques: o de ciencias, que se centra na parte máis experimental da educación e fomenta o emprego do método científico; o bloque do teatro e cultura popular e o bloque de música e plástica; estes dous últimos bloques adicados á parte máis creativa e expresiva e vencellados coa nosa tradición cultural e lingüística.\nPor outro lado, existen outros grupos máis específicos, como o noso, o de comunicación. O noso grupo, á súa vez, está dividido en catro grupos: o de fotografía, o de vídeo, o de redacción e o encargados das redes sociais.\nCoa estrutura principal xa comentada, comecemos a falar un pouco dos seus inicios. A Semana Cultural, como a coñecemos, comeza no ano 2000, coa idea de adicar unha semana especial ás ciencias,á música,á arte e á cultura lingüística. Se vos interesa ampliar esta información, podedes vistar os blogues de anos anteriores. Aquí tedes os enlaces:\nNa Semana Cultural os rapaces da E.S.O realizan actividades para os nenos da primaria centradas nun tema, este ano están relacionadas coa reciclaxe. Tamén se fan outras actividades como, por exemplo, a venda de pasteis.\nEsperamos que o noso traballo sexa do voso agrado. Podedes seguirnos a través do blogue (http://semanamc2015.blogspot.com.es), ou a través do noso Twitter (@colemartincodax) e mais o noso Facebook (Colexio Martín Codax).\n(H.P.V. – X.A.C.)\nPublicado por Martin Codax ás 03:59\nEtiquetas: Presentación, Semana Cultural 2015


Municipaladas | Si home si\n28 Martes Feb 2006\nHai anos estaba de moda o debate tradición-modernidade. Que se había que apostar polo de antes ou polo que viñera, dito ó bruto. Se conservar a paisaxe ou urbanizala/industrializala, por exemplo. Evidentemente, o tal debate era tan falso como un billete de sete euros, e unicamente servía como escusa para mesas redondas ou seminarios, nos que despois de moita discusión se chegaba ó acordo de que a tradición era fonte de modernidade, o mesmo que o local era manancial do universal, e que unha cousa non quitaba a outra. Traio a conto este debate tan vello como falso polo do Antroido/Carnaval.\nEn cuestións de tradicións e de modernidades, e son un crente a medias, ou devoto depende. Depende de que tradicións e que modernidades. No sector das celebracións, por exemplo, estou a favor de conservar o que paga a pena conservar (calquera festa, por exemplo), ou como moito non moleste (os cabodanos) e decididamente en contra de costumes barbarizantes, por moi arraigadas socialmente que puideran estar (as postas de largo, ou as cencerradas que lles facían ós recén casados de idades dispares). En xeral, estou a favor das novidades (os tanatorios) pero non polo mero feito de que o sexan novas, sobre todo cando ademais non adoitan selo, senón tradicións doutros sitios e doutras xentes (como celebrar as vodas a claxon batente con caravanas de coches emperifollados ou aplaudir nos enterros das víctimas).\nAplicándolle este corpus teórico ó Antroido/Carnaval, recoñezo que son máis tradicionalista que Zumalacárregui. Quitado na infancia, onde calquera motivo de esbardallar e non ter clase é benvido, nunca foi das miñas celebracións preferidas, como non o é ningunha en que a alegría ou eso que deron en chamar espírito lúdico é de obrigado cumprimento. E que eu sexa un muermo non quita que comparta a tolemia colectiva dos lugares onde o Antroido é o Antroido, por moita cámara que teñan que aturar, e que comprenda perfectamente a intensidade emocional dos que non ven o momento de poñerse de choqueiros ou mesmo de disfrazarse de David Bisbal. Pero o que me saca de quicio son as municipaladas. Esa teima edilicia de, por riba de non amañar o tráfico ou o transporte público, pretender organizarlle o ocio á xente en situacións nas que se basta e se sobra para facelo soliña. Eses desfiles, concertos e outros sistemas de convocar persoal nun redil e atascar a circulación. Por non falar da importación pailana de usos alleos, desde as fallas para o San Xoan á Reina del Carnaval destes días. Por moito que cavile, non lle vexo gracia ningunha a animar a unhas nais a gastar unha chea de cartos en incrustar ás fillas nunha especie de torreta de Fenosa revestida de plumas e lentejuelas, e por riba facelas competir, nestes tempos en que en lado ningún, por casposo que sexa, manteñen ou se toman en serio o das raíñas das festas. Se de verdade queren animar o espirito carnavalesco, poden poñerse de pararraios semiambulantes as forzas vivas. Sería igual de pouco participativo, pero de bastante máis risa.\n(para martes, 28 de febreiro de 06)\n7 thoughts on “Municipaladas”\n28 Febreiro 2006 ás 22:52\nVéxolle a vostede na mesma liña combativa do meu antropólogo favorito cando denuncia que as autoridades de Barcelona tratan de domesticar as fogueiras da noite de San Xoán.\n1 Marzo 2006 ás 09:26\nDaqueles lumes veñen estas cinzas\n(martes, 26 de xuño de 2001)\nNon sei que opinarán vostedes das tradicións. Depende de que tradicións, dirán, e con razón. Non é o mesmo a tradición da ablación clitoriadiana\nvixente nalgunhas culturas subsaharianas que a de ir casar ó lugar de orixe da parte contratante feminina que aínda rixe por aquí. A min, nun alarde de reflexión que espero me recoñezan, paréceme que algunhas están ben e outras non tanto. Mesmo, para precisar, coido que algunhas mellorarían se evolucionaran, e outras mellor que se queden como están. Como xa pecharon as programacións dos cursos universitarios de verán, voulles propinar a vostedes a miña teoría “As lumeiradas de San Xoán, esplendor íntimo e decadencia multitudinaria”.\nA cousa xa a tiña medio endereitada hai tempo, pero a pasada noite de San Xoán enfióuseme enteiriña na cabeza. Todo porque me coincidiu tan sinalada data no sur. Escapei de Panxón ó sentir decir que estaba previsto que se xuntaran 70.000 corpos en Praia América, e funme un pouco cara ó norte, nun recanto que lle chaman Arealonga, en Teis, límite entre Vigo e Redondela (para que vexan que un é cosmopolita e ten o seu mundo). Estaba eu todo contento de poder comer sardiñas comodamente sentado nunha terraza, sen perigo de ter que andar facendo equilibrios e atender con só dúas mans á sardiña, ó anaco de boroa e ó vaso (de plástico) de ribeiro á vez. Por riba, a tres metros dunha praia onde ceibar ós pequenos logo de repartirlles un par de xoubas.\nO meu gozo nun pozo cando vin a madeira amoreada para a fogueira. “Un camión enteiro de palés”, decíame todo orgulloso un indíxena. Vaia por dios. Eu xa daba por perdidas as autoridades, que con esa ansia de figurar que teñen son capaces de institucionalizar ata os letreiros eses de “¡Iván y Vanessa se casan!”, pero agora resulta que ata ós colectivos menores, tipo asociación de veciños lles da por aí. Pola grandilocuencia.\n“Isto parece un espectáculo feito polos xaponeses”, respondín, asumindo o papel de coruñés repunante que se agardaba de min, “alguén escoitou que había que queimar madeira, que se xuntaba unha chea de xente e e ala, a por madeira”. E iso soamente foi o preámbulo.\nNon digo que a madeira para queimar haxa que roubala ou pedila, pero as lumeiradas de barrio ou semidomésticas servían, nos últimos tempos, para desfacerse do butacón desfondado ou da mesa á que lle entrou a couza. Danse así unhas fogueiras á escala do home (home e medio ou dous, para ser exactos). Préndense cando se comeza a beber, e así dáse un proceso paralelo entre a combustión externa e interna. Cando o lume está á altura dun home pequeno, comeza un rondó de piques e miradas a ver quen vai ou non vai (saltar).\nCando a cousa vai polo peito, os adolescentes do grupo fan carreiras de demostración e de aí vou que quedan en nada, mentres os nenos empezan a tirar das mangas paternas para animalos. Como cando un se mete en augas frías, cando o nivel pega nas partes nobles xa non queda outra que asumir que ou vai ou racha. Vai se a combustión interna ou a condición atlética é a axeitada, e se non, racha. Neste último caso o procedente é retirarse con calquera escusa ou disimulando a un segundo plano, aproveitando que está cheo de sombras, e logo regresar asegurando vehementemente que claro que temos saltado, e se non o crees alá vou outra vez.\n“Quizais non sexa un sistema tan lucido como a macrolumeirada, pero falo xunto a casa, non hai que marearse procurando aparcar e mesmo as borracheiras están controladas polo tamaño e cohesión do grupo social no que se producen”, concluín o sermón ó tempo que esmorecía o lume. “¿Vedes?, a ver quen salta iso”, dixen apuntando retoricamente para a extensión como unha cancha de baloncesto chea de brasas en que se convertira o camión de palés.\nFixen o camiño de volta pola autoestrada cheo de razón (e amoestado conxugalmente pola miña pouca diplomacia). Todo para atoparme con que a lumeirada no Orzán congregou a 100.000 persoas (e unha chea de toneladas de residuos). A ver onde me meto eu dentro dun ano.\n1 Marzo 2006 ás 10:45\nconcordo plenamente no das municipaladas e a pailanada do antroido seudo-carioca no noso frío febreiro\n1 Marzo 2006 ás 13:53\nA parte de estar de acordo con vostede, aproveito para desviar lixeiramente o tema ao meu regacho e denunciar a proliferación de “Enterros da Sardiña” onde ata hai ben pouco se celebraba o Enterro do Antroido.\nIsto é un atraso.\n1 Marzo 2006 ás 18:40\nÉ, nom sei, lamentável, mas claro, na linha de tudo o que fai o Concelho da Corunha…inventar tradiçons que nom som tais, inventos desnecessários e fora de lugar.\n1 Marzo 2006 ás 23:25\nVerdadeiramente o pobo galego é o único que gosta e mesmo presume do seu renegamento cultural, auténtico “trade mark” mesmo dos que renegan das suas orixes ( ah, as contradicción deste País/terra/sitio/aquí… ).\nNon é triste que tendo na Galiza, tradicións coma o Entroido cheas de interese autóctono-pedagóxico-cultural de centos de anos, se opte mesmo por tirarlle o seu grande interese a esas festas e optar por pailanadas ( éstas sí auténticas ) coma un “Carnaval a la Tenerife”?? ( se ainda fose “ao jeito do Rio De Janeiro” pois outra cousa diferente sería… ) coma símbolo do máis moderno e “why” ( guai en linguaxe autóctona) e pouco sospeitoso neste tempos uniformizadores?.\nO pior de todo e que, ademáis da, tst, tst, tst… “mestizaxe cultural” anteriormente citada de tanto suceso entre os galegos do novo milénio, isto vai acompañado dunha grande eiva de consecuéncias catastróficas para o SERGAS nun futuro inmediato: o Alzheimer cultural.\nOu acaso vostedes non ouviron como os paisanos declaran impunemente, entre outras desculpas, ao ser preguntados do porqué de eses espectáculos alleos na rúas, iso de que, sexan las “Reinas Del Carnaval” ou mesmo as señoras amantilladas das procesións da Semana Santa, “toda la vida se celebraron así esas fiestas aquí”?!*\nAfortunadamente e ainda a pesares de tanta invasión ordinario-festiva, ainda os estranxeiros non puideron cos doces típicos destas festas galegas, esto e, as filloas, orellas e rosquillas, pois unha cousa son aceptar os pararraios importados e outra moi diferente e mesmo insultante, trocar a cacheira por “unos huesitos de santos”… érache boa!!.\n* \_"Toda la vida\_": Periodo de tempo que transcorre dende a instauración da dictadura do Xeneralísmo Franco até os nosos días.\n* \_"Aquí\_": Nome popular para definir Galiza entre a maioría dos residentes nela.\n2 Marzo 2006 ás 19:53\nPor alusións. O do San Xoan en Redondela… vai bastante coa cultura festiva local. Na Portela (xa chegando á capitalidade municipal), fan unha fogueira igual; e en Cesantes, un pouco máis alá, unha todavía máis grande (hai tres ou catro anos, queimaron UN BARCO, entre outras cousas).\nAquí, sómoslle así de esaxerados coas festas, igual que no entroido (que para iso facemos dous ó ano). Tamén hai comparsas e tal, pero cada un toma o de disfrazarse como lle peta. Si queres mirar para as comparsas, miras, si non, ó teu aire.\nDeixa unha resposta a Henrique Cancelar a resposta\nRT @xurxomar: Galician summer https://t.co/wJwljmVNDZ 5 hours ago\nRT @pedrofeijoo: Eu levo anos contando isto, unha historia que ninguén máis contaba. Centos de paseos, milleiros de lectores. E todo o desp… 3 days ago


Parabéns á AS-PG e á CTNL polo proxecto Apego\nNoticias da Mesa Mércores, 12 de Xullo de 2017\nDesde A Mesa pola Normalización Lingüística queremos parabenizar á AS-PG (Asociación Socio-Pedagóxica Galega) e á Coordinadora de Traballadores/as de Normalización da Lingua (CTNL) que ten desenvolve o proxecto “Apego”, por gañar o VIII Premio Rosalía de Castro de Lingua.\nA AS-PG gañou na categoría de colectivo, entidade ou asociación que destaque na promoción da lingua galega. O premio recoñece a tarefa continuada e a longa traxectoria a prol da lingua e cultura galegas, formación docente, publicación de materiais didácticos, promoción de espectáculos audiovisuais, elaboración de estudos sociais e implicación decisiva no proceso de normalización lingüística.\nNa categoría que premia proxectos ou iniciativas que traballan con tramos de poboación de menor idade, infancia e mocidade, resultou gañador o proxecto “Apego”,da CTNL.\nO presidente da Mesa Marcos Maceira


O Comisario Europeo polo Multilingüismo coñece na USC as particularidades do proxecto Yogote\nA Universidade de Santiago, xunto coas de Vigo e Minho (CEH-UMinho), está a traballar no desenvolvemento do proxecto Yogote, experiencia internacional nacida en Galicia que pretende crear unha metodoloxía de comunicación e aprendizaxe de idiomas a partir de movementos xestuais das mans.\nConcretamente, a Facultade de Ciencias da Comunicación vai dar soporte audiovisual ao proxecto, gravando cada un dos movementos xestuais para a súa posterior difusión. Ademais, no novo plan de estudos da disciplina inclúense liñas de traballo sobre comunicación interpersonal moi relacionadas co estas metodoloxías.\nO apoio prestado polas dúas universidades galegas e o Centro de Estudos Humanísticos da Universidade de Minho (CEH) ao proxecto Yogote, foi un dos argumentos do encontro mantido este venres na facultade compostelá co Comisario Europeo polo Multilingüismo, Leonard Orban.\nNo encontro, tamén se lle explicou o compromiso dos integrantes de Yogote e das universidades implicadas coas ideas impulsadas dende a Comisión Europea do Multiligüísmo, concretamente co proxecto ‘Adopta unha lingua’, iniciativa para mellorar as actitudes e as metodoloxías e aprendizaxe de lingua na UE. Neste senso, o comisario coñeceu as potencialidades da metodoloxía Yogote para lograr unha maior eficacia nas estratexias de promoción do multilingüismo.\nYogote, que leva funcionando catorce anos, foi recoñecido pola Unesco e galardoada co primeiro premio de e-learning do Eu-Dialogüe Adward, máximo recoñecemento outorgado polo comisariado de Multiligüismo da UE. Actualmente, o proxecto logrou representar coas mans 2.500 palabras de varios idiomas, entre os que se atopan o galego, xaponés ou turco, entre outros. A mesma iniciativa conta cun dicionario accesible dende o web yogote.net onde se poden aprender as técnicas asociadas ao proxecto.


Arrancan os obradoiros do programa Mocidade Activa que promoven os concellos de Mugardos, Neda e Fene. Novas · Concello de Fene\nArrancan os obradoiros do programa Mocidade Activa que promoven os concellos de Mugardos, Neda e Fene\nA Concellería de Benestar Social informa de que queda algunha praza libre, co que se manterá aberto o prazo de inscrición ata completar as ofertadas\nOs obradoiros do programa Mocidade Activa, que promove o Concello de Fene xunto ós de Mugardos e Neda, arrancaron esta mañá. E, máis concretamente, o taller Radio Difusión e Experimentos Sociolóxicos, que se celebrará todos os martes ata finais de agosto en horario de 11 a 14 horas. Pola súa banda, o obradoiro de Curtas comezará este xoves no mesmo horario e, como no caso anterior, desenvolverase semanalmente durante este mes e o seguinte. Nun e noutro caso, as actividades teñen lugar na Aula de Informática do Concello (Avenida Naturais, 44 entresollado dereita) e están dirixidas a rapaces e rapazas de entre 14 e 17 anos.\nNo taller de Radio Difusión quedan catro prazas libres e no de Curtas cinco, co que o Concello manterá aberto o prazo de inscrición ata completalas. Así, as persoas interesadas en tomar parte deben anotarse no Centro Municipal de Servizos Sociais ou no whatsapp 670034625.\nNo obradoiro de Radio Difusión realizaranse experimentos sociais onde a rapazada participante fará as veces de reporteiros/as ou verá como se comporta a xente ante diferentes noticias pensadas para crear debate. Estes contidos e outros producidos emitiranse e difundiranse en Radio Fene. Pola súa banda, no obradoiro de curtas realizaranse estes traballos a partir de temáticas traballadas e elixidas pola rapazada participante, empregando técnicas novidosas e creativas –entre elas, body Paint con pinturas de neon, efectos de luz…-.\nMocidade Activa é un programa subvencionado pola Consellería de Sanidade de prevención de condutas aditivas entre a mocidade. Os obradoiros están impartidos pola empresa La Guagua e a coordinadora do programa é a pedagoga municipal.


O BNG pide atender as demandas da veciñanza e revitalizar o Parque Natural – Ribeira\nMércores, 14 Novembro 2018 Martes, 12 Febreiro 2019 - Leave a Comment\nO BNG ribeirense presentou alegacións ao Plan Reitor de Usos e Xestión (PRUX) do Parque Natural de Corrubedo e Lagoas de Carregal e Vixán. Os encargados de presentar publicamente as emendas foron os concelleiros Xosé Vázquez e Luís Pérez e o responsábel local de ecoloxismo Vicente Paz.\nAs alegacións realizadas responden ás históricas demandas feitas polo BNG e que pretenden mellorar un documento que chega “tarde, mal e arrastro” por tres razóns; chega tarde porque o documento debería estar aprobado pouco despois de protexerse a zona en 1992, chega mal porque o Plan de Ordenación Recursos Naturais (PORN) ao que está supeditado non está actualizado á lexislación vixente e chega arrastro porque nin tan sequera se falou coa veciñanza.\nPara o concelleiro Luís Pérez, esta actuación “é a demostración práctica de que ao PP non lle interesa a natureza nin tampouco os problemas que lles provoca á veciñanza a falta deste importante documento”. Neste sentido, Pérez Barral argumenta que o BNG presentou alegacións que se poden resumir en 3 eixos fundamentais; máis investimentos para conservación da natureza, atención ás demandas veciñais e actuacións que rivitalicen a zona.\nPérez Barral acusou ao PP de esquecer as demandas veciñais e agora pretender enganar á veciñanza ao dicir a semana pasada que pediría que o PRUX atenda ao que establece o PXOM no tema urbanístico. “O señor Ruiz nunca se interesou polo Parque e demostra que ou non leu o documento porque o PRUX xa establece que se rexe polo plan xeral de ordenación municipal, por certo, desactualizado” esgrimiu o edil nacionalista.\nO BNG disposto a revitalizar o Parque\nO voceiro Xosé Vázquez ten claro que o Parque “debe ser un espazo de protección pero tamén de dinamización social e económica” e para conseguir este equilibrio propoñen actualizar o PORN, aumentar o número de gardas para regularizar as visitas ou implementar un plan investimentos que melloren a conservación da natureza coa eliminación de especies invasoras, con especial atención á sobrepoboación do xarabil ou do eucalipto. Paralelo a isto, o BNG propón que se inclúan partidas económicas dirixidas ás persoas que son propietarias de terreos dentro da zona protexida que promova o cultivo terras, a apicultura, a silvicultura e outro tipo de actividades compatíbeis co entorno natural e que xeren riqueza. Por último, propoñen a creación dun selo de calidade que permita comercializar os produtos que se produzan no parque natural para identificalos como produtos ecolóxicos de gran calidade.\nAlgunhas medidas concretas propostas polo BNG:\nPartidas económicas dirixidas a propeitarios/as de terreos: o BNG propón que se inclúan partidas económicas dirixidas ás persoas que son propietarias de terreos dentro da zona protexida dirixidas a promover a seguir cultivando terras, promover a apicultura, silvicultura e outro tipo de actividades compatíbeis co entorno natural.\nO desleixo do PP conlevou importantes restricións ás persoas propietarias de terreos dentro do parque natural. Estas restricións e inconvenientes foron acrecentados pola parálise á hora de realizar un plan de usos e xestión que permitise seguir realizando certas tarefas que fosen compatíbeis coa conservación do medio natural, é hora de reverter a situación.\nCreación dun selo de calidade: que permita comercializar os produtos que se produzan no parque natural para identificalos como produtos ecolóxicos de gran calidade.\nAumento do cadro de persoal: demandamos a ampliación do número de gardas de maneira suficiente para salvagardar a conservación e evitar os incumprimentos e ataques que poida recibir o Parque. O PRUX que proposto non inclúe mecanismos que permitan levar un control sobre o número de visitantes que anualmente recibe o entorno protexido.\nMelloras de sinalización: O BNG propón aumentar a sinalización que diversifique os fluxos de visitantes que se concentran en dous puntos, O Vilar e as dunas (85% das chegadas). Propoñemos sinalar a Casa da Costa e o CIELGA para que estas instalacións acollan unha maior porcentaxe das chegadas co fin de contribuír á desconxestión das zonas máis saturadas e promover a educación ambiental.\nProhibición das actividades mineiras: non é lóxico que exista unha explotación mineira dentro do propio parque natural, pois supón unha contradición co sentido dun parque natural que é preservar todos os elementos naturais dunha zona de alto valor ecolóxico. Propoñemos a prohibición da actividade mineira na zona que está dentro do parque natural e que se proceda á súa restauración.\nActualizar o PORN: o BNG propón adaptar o Plan de Ordenación dos Recursos Naturais PORN conforme ao elaborado pola Universidade de Santiago de Compostela no que se contempla ampliar a área\nprotexida conforme ao espazo da Rede Natura 2000 o que permitiría salvagardar os valores\nnaturais de toda a zona que rodea o parque natural e protexería da presión urbanística o entorno o propio parque. Unha vez realizada esta acción sería hora de aprobar un PRUX.\nPrograma financeiro: no BNG cremos que existe un déficit histórico de financiamento que debe ser compensado con carácter urxente para paliar a situación de total abandono que rexistra o Parque\nTaggedBNGdunasparque natural de corrubedoRibeira


ASOCIACIÓN DEPORTIVO CULTURAL NEGREIRA VETERANOS: SUBCAMPIONATO DE FÚTBOL SALA\nSUBCAMPIONATO DE FÚTBOL SALA\nO pasado mércores disputaronse as finais da liga local de fútbol sala , sendo o campión en primeira o Casty Romer , e en segunda A Darsena de Muros .\nA sorpresa non saltou en Pedra Mamoa , pero contrariamente o que pensaba moita xente ,o Negreira veteranos foi un dignisimo esparrín , ante un equipo que tan so pola normativa do campionato ( que non é outra que os equipos que se inscriben por primeira vez , comenzan como é lóxico en segunda) estaba a xogar nesta división , pois a sua superioridade foi manifesta de principio a fín, é tan so o noso equipo foi quen de presentar batalla tanto no encontro de liga como na final .\nPosiblemente a clave fose os cambios , eles eran doce e cada 10 minutos se rotaban , e os veteranos non fixeron ningún cambio a non ser o do minuto 7 de Paco por Zarco , dende ahí non se moveu o banquillo . Ter en conta tamén a diferencia de idade , todos eles podian ser fillos de calquera de nós , e de algún incluso netos . Pero o saber estar e a veterania xogaron do noso lado .\nO remate do campionato o balance foi de tan so tres derrotas , duas ante o campión e outra ante Quintáns , dous empates , e nove vistorias . Fomos subcampións con 45 goles e encaixando 28 . O 2º máximo goleador da liga foi Paco cas suas 12 dianas , e tamén o 2º porteiro menos batido foi Vilela con eses 28 goles.E decir que fomos segundos en todo ,"lástima de que este ano comenzase a xogar en Negreira este equipón de Muros" , decía o outro día un xiareiro dos veteranos .\nO equipo fundamentouse en cinco pilares :\nVilela na portería seguro , non notou o máis mínimo a larguisima ausencia das pistas ,fichase de todo acertado .\nPipi e Julián aportaron o poderío físico que tan so eles teñen , a parte de un bo número de goles .\nAlfonso é o XOGADOR de fútbol sala , o saber estar , o desequilibrante , a referencia .\nPaco foi a definición o noso norte de cara á portería contraria . Cando el comenzou a xogar fomos un equipo moito máis ofensivo e de fútbol de galería , ata entón o noso xogo era resolutivo(so unha derrota), pero falto de pegada . Se non se perdese os primeiros encontros ben seguro sería o máximo goleador .\nOs demais puseros o seu pequeno gran de area , Abel , IL Capo , Carba , Suso , e Zarco .\nNoraboa a toda a famila veterana por este EXITO acadado na sua primeira participación nesta liga.\nen 14:21 Etiquetas: VETERANOS FÚTBOL SALA 07/08


CHINA, ou o "non a preescolar na casa” | Instituto Galego de Análise e Documentación Internacional (IGADI)\nIGADI 28 de Xullo de 2012 Figueiras\nUn plan para abrir xardíns de infancia para os fillos dos traballadores en xeral, e non só dos funcionarios (como se só estes tivesen dereito a un servizo tal) dividiu a opinión pública en Guangzhou (Cantón) hai poucos días e xerou malestar cos funcionarios do estado. Nun contexto de presión, que ten a orixe na gran demanda existente de educación de calidade e a dispersión dos recursos, amais do mal reparto dos mesmos, a poboación vese dividida poñendo sobre a mesa as contradicións do sistema.\nO temor á masificación das escolas é unha teima entre os funcionarios que pretenden manter os privilexios con respecto ao resto da poboación nun país que se autodenomina “comunista”. O Buró da Educación de Guangzhou emitiu un comunicado o 10 de xullo reservando naquelas institucións que reciben apoio económico do goberno, prazas abertas para todo o público.\nDe acordo coa circular, as garderías financiadas polos departamentos de ensino ou axencias gobernamentais deben abrir o 70 por cento das prazas ao público en 2013, coa crecente proporción de non menos de 90 por cento en 2016. Non obstante, os centros de ensino manteñen a protección e a preeminencia dos fillos dos funcionarios, xa que a oferta se abre ao público unha vez que se aseguran prazas para os fillos dos funcionarios, de inicio.\nPreviamente, un programa piloto no distrito de Panyu, obrigaba a tres garderías gobernamentais dispor do 30 por cento dos seus asentos en favor da igualdade e da competencia, cuxa proporción deberá chegar a un 50 por cento o vindeiro ano.\nA resistencia aos procesos de reforma agromaron cando algúns funcionarios se opuxeron alegando que os centros de ensinanza foron creados para os seus fillos, cuestionando ademais a asignación de centro a través de sorteos.\nOs centros financiados por axencias gobernamentais e creados para fillos de empregados públicos son produtos orixinais da época da economía planificada, e agora imponse a reforma en tempos da economía de mercado, que a todas luces parece máis xusta que o comunismo...\nA reforma en Guangzhou chega nun momento no que, curiosamente, o goberno municipal está recibir críticas da opinión pública pola asignación de cartos públicos para os centros de formación. No borrador do orzamento presentado na municipalidade a comezos deste ano, 8 garderías recibirían 835 millóns de yuans (119,2 millóns de euros, unha cantidade nada desprezable) alimentando a polémica. É dicir, estas garderías reciben unha importante cantidade de diñeiro público, de todos, mentres tan só algúns grupos privilexiados teñen acceso ás instalacións.\nEstas escolas públicas son a primeira opción para os pais, dado o bo ambiente educativo e a dispoñibilidade de recursos. Algúns pais fóra do sistema, incluso chegan a pagar unha cantidade enorme cada ano como "cotas de patrocinio" para gañar o acceso dos seus fillos.\nA situación é aínda peor noutras cidades como Beijing, e por tanto a reclamación de abrir de modo universal os centros a tódolos alumnos é un paso significativo para o conxunto do país.\nO intento de reforma chega por tanto nun momento crucial, xa que o país afronta unha escaseza de recursos para a atención escolar e pre-escolar en todo o estado. Moitos pais en distintos puntos do país teñen que facer cola durante días, a fin de conquistar un espazo nunha escola pública para os seus fillos. Para os chineses a educación dos fillos é unha temática prioritaria.\nEstas reivindicacións de Guangzhou son significativas na medida en que fará que os recursos públicos sexan asignados de forma máis xusta. O goberno debe traballar para evitar situacións onde as familias máis poderosas envían os fillos ás escolas públicas e aquelas máis ricas incluso teñen a sorte de ir a escolas privadas mentres os máis pobres quedan excluídos do sistema ou deben asistir ao que o sistema denomina escolas “ilegais” para ser alfabetizados.\nPor outra banda existe unha corrente, que busca promover o apoio ás escolas privadas para liberar o sistema educativo do estres da demanda existente sobre todo nas cidades.\nNon obstante, a oposición dos funcionarios é forte, e as reformas noutros ámbitos como a sanidade ou as pensións sofren dos mesmos atrancos.


Belako e a Orquesta Clásica de Vigo encabezan o Festival Underfest 2020 – A Movida\nA terceira edición do festival Underfest celébrase entre o 25 e o 27 de setembro. Nesta ocasión, e a diferenza das precedentes, os concertos non se poderán realizar nas salas da cidade, polo que o emprazamento pasa a tres teatros vigueses. As entradas xa están dispoñibles en Ataquilla.\nUnderfest Son Estrella Galicia comezará o venres 25 de setembro no Teatro Afundación de Vigo, coa Homenaxe a Ennio Morricone pola Orquestra Clásica de Vigo, onde máis de 60 músicos interpretarán as obras máis emblemáticas do lendario compositor italiano, autor de bandas sonoras como Cinema Paradiso ou O bo, o feo e o malo.\nDespois da sesión inaugural, o Underfest continúa o sábado 26 no Auditorio do Concello co triple concerto de Blanco Palmera, un dúo galego de pop underground que se está facendo un nome a nivel nacional; Rusowsky, cantante e pianista incluido na corrente do bedroom pop quen, a pesar da súa xuventude, xa colaborou con artistas como C. Tangana ou Alizzz; e Mori, autor autodidacta de temas cheos de intensidade, amor e sentimentos.\nDurante a derradeira xornada, o domingo 27 de setembro na Terraza do auditorio Mar de Vigo, tamén poderemos desfrutar de tres actuacións de bandas internacionais. Belako, o grupo acaba de publicar, con boi boa acollida, o seu traballo Plastic Drama o máis reivindicativo da asentada banda vasca que xa se subiu aos escenarios do Mad Cool, o Decode ou o BBK Live e ofrecerá en Vigo o seu único concerto do ano en Galicia. Tamén estarán o carismático nixeriano Egosex coa súa mestura de vangarda e espectacular estética; e Tito Ramírez, famoso polos seus enérxicos concertos nos que, xunto á súa banda, achégase ao R&B, o Soul, o Mambo ou incluso o Cha cha chá.\nAs entradas xa están á venda na plataforma ATaquilla desde 15 €. Hai entradas diarias e un abono especial para os días 26 e 27. A capacidade máxima é moi reducida para garantir ao máximo todos os protocolos sanitarios e de seguridade.\nbelako Blanco Palmera concertos Egosex ennio morricone festival Festival Underfest 2020 Orquesta Clásica de Vigo Tito Ramírez


A covid queda reducida a 16 concellos da provincia - GALICIAXA\nA covid queda reducida a 16 concellos da provincia\nPor Redacción XA10 Outubro, 2021Outubro 11th, 2021Sin comentarios\nO virus rebaixa a súa presenza na provincia pero agora de xeito máis lento. Así hoxe hai 81 casos activos, 4 menos que onte, cun rexistro de 4 novos positivos e 9 altas. Onte a baixada foi de 7 enfermos con 3 novos contaxios e 10 altas.\nA presión hospitalaria redúcese lixeiramente a 7 persoas ingresadas en tres hospitais (1 menos). A UCI do Hula continúa con 3 pacientes, e nas diferentes plantas son 4 os enfermos; 1 no de Lugo, 1 na Mariña e 2 en Monforte (1 menos).\nUn total de 16 concellos son os únicos que teñen presenza de covid na provincia. Todos eles por debaixo de dez casos agás Foz, que está con 16 pero continúa á baixa. Hai 7 na Mariña, 3 na Terra Chá, 2 no centro da provincia, 3 en Sarria e 1 en Ribeira Sacra.\nFoz segue con 15 contaxios.\nLourenzá volve sumar unha semana sen casos.


Rescatan no Pindo a un home falecido tras caer despois de sufrir unha indisposición - Adiante Galicia\nRescatan no Pindo a un home falecido tras caer despois de sufrir unha indisposición\nDúas aeronaves foron derivadas ao punto, unha co seu equipo médico e outra do Servizo de GardaCostas de Galicia, para rescatar ao varón. Unha persoa particular, que se identificou como familiar foi quen ao fío da unha deste mediodía, chamou ao 112 Galicia para pedir axuda. Indicaba que o home caera tras sufrir unha indisposición e que levara un golpe, mentres baixaban dende o Monte Pindo cando se dirixían cara a aldea do Pindo, nunha zona de difícil acceso para os vehículos, en Carnota.\nCon estes datos, desde o 112 Galicia informouse ao servizo de Urxencias Sanitarias de Galicia-061, que desprazou ao punto o helicóptero medicalizado con base en Santiago co seu equipo médico. Do mesmo xeito, foron informados os Bombeiros de Cee, os membros do GES de Muros, os axentes da Garda Civil e da Policía Local e os efectivos de Protección Civil da localidade.\nPese aos intentos, nada máis localizar á persoa, os servizos de emerxencias alí desprazados, así como o equipo médico do helicóptero medicalizado que tomou terra nunha zona moi próxima, nada puideron facer por salvarlle a vida.\nCon todo, debido á zona onde se atopaba o falecido, foi precisa a intervención do helicóptero Pesca 1 do Servizo de GardaCostas de Galicia para facer o rescate do varón.\nArtículo anteriorBota a andar a comisión de investigación en Santa Comba e móstrase o apoio á Vía Céltica\nArtículo siguienteActualización casos coronavirus Costa da Morte. Domingo 30 de enero de 2022


Candela Novo, do Rúa Valdeorras CF, xogará no I partido Galicia Norte-Galicia Sur\nInicio/Deportes/Candela Novo, do Rúa Valdeorras CF, xogará no I partido Galicia Norte-Galicia Sur\nO encontro, que contará con xogadoras de todos os equipos galegos de fútbol feminino, celebrarase este domingo en Cambados\nCandela Novo nun partido no Aguillón da Rúa. /Foto: Mónica G. Bellver.\nCo dobre obxectivo de promover o fútbol feminino e a integración de todo o fútbol feminino en Galicia, e da man do concelleiro de Deportes do Concello de Cambados, Víctor Caamaño, e do director da Revista do Fútbol Feminino, Carlos Castro, nace o primeiro Galicia Norte-Galicia Sur, un partido entre unha selección de Galicia Norte e outra de Galicia Sur, formadas polas mellores futbolistas galegas de todas as categorías. Das convocatorias e a dirección de ámbolos dous combinados encárganse Manu Sánchez, adestrador do Deportivo, e Chicho Val, do Atlántida Matamá.\nFormando parte do combinado Sur estará Candela Novo López, natural do Barco de Valdeorras e xogadora do Rúa Valdeorras CF. O adestrador do equipo valdeorrés, Ricardo Basteiro explica que foi o director da revista quen se puxo en contacto con para que lle recomendara a unha das súas xogadoras. “Pola súa idade, porque ten cualidades e tamén progresión eu pensei en Candela, e despois de falar con ela e co presidente do club, formará parte do equipo aínda que non sabemos cantos minutos xogará”, di o míster.\nO partido xogarase o domingo 25 de xuño ás 12:30h. e pola tarde haberá unha gala no auditorio municipal do municipio arousano.\nCandela Novo comarca encontro feminino fútbol Galicia norte noticia provincia rúa sur Valdeorras


Deterioro do ensino público do Goberno Feijoo\nManuel Monge/balonga 24/09/2012 12:18\nOpinión Manuel Monge\nBalance do Goberno de Feijóo (3). Deterioro do ensino público\nEstas son algunhas das consecuencias da política educativa do Goberno de Feijóo: menos cartos para educación nos orzamentos da Xunta, menos profesores, reagrupamento de diferentes niveis educativos na mesma aula, supresión de Preescolar na Casa, eliminación das Galescolas, redución dun 20% dos cartos para o ensino universitario; a matrícula na universidade podería subir até un 66%, cun incremento de 540 euros por curso. Peche de comedores escolares e diminución dun 50% das axudas que reciben as asociacións de nais e pais que xestionar os comedores; reduciuse en 45 millóns de euros o presuposto das universidades; baixou un 23,6% en dous anos os cartos dedicados para o alumnado en risco de exclusión e para a prevención do fracaso escolar; descendeu un 40% nos dous últimos anos as partidas para reparación e construción de novos centros, etc. En definitiva, un retroceso de trinta anos para o ensino público.\nA Plataforma Galega en Defensa do Ensino Público rexeitaba esta política e os recortes contidos no Real Decreto-Lei 14/2012: “O actual goberno galego veu aplicando sucesivos recortes no ensino público e reduciu en 425 millóns de euros os orzamentos en relación aos do ano 2009, o que provocou a perda de máis de 2.000 docentes e a conseguinte falta de dotación necesaria para facer fronte á atención á diversidade, ao reforzo educativo e á necesidades educativas especiais. Eliminaron a gratuidade dos libros e non cobre as baixas do profesorado inferiores a quince días. Gastáronse millóns de euros en tirar con libros por estaren en galego, incrementaron as axudas aos centros privados, mesmo cando segregan o alumnado por sexo. Co pretexto da crise, golpéase, de maneira grave, o ensino público, pondo en cuestión o dereito á educación das clases populares.”\nNos últimos sete anos o profesorado na educación concertada tivo un aumento do 9,5%, pasando de 4.859 a 5.321. Nese período a pública creceu só un 2,4%. Segundo datos do propio ministerio de Educación, no curso 2011-2012 houbo un recorte de 1.137 profesores en Galiza, pasando de 29.730 a 28.593. Esta redución do 3,8% é a maior de todas as comunidades autónomas.\nUnha Orde da Consellería de Educación (DOG do 20 de agosto de 2012) recollía unha redución de 132 unidades de educación infantil e primaria e 199 postos de traballo nesa etapa e 993 profesores en Secundaria, ao mesmo tempo que incrementaba en 16 o número de aulas nos centros privados concertados.\nO Real Decreto Lei 14/2012 aprobaba un incremento dun 20% da ratio de alumnos por aula; en infantil e primaria pasaría de 25 a 30 alumnos e en secundaria de 30 a 36 alumnos por clase. Feijóo dixo que esta medida non se aplicaría en Galiza, pero no comezo do curso 2012-2013 sindicatos e asociacións de nais e pais xa denunciaron que se está a superar esa ratio máxima. Aumenta o número de horas lectivas do profesorado (é dicir, con presenza de alumnos porque a xornada laboral é de 37 horas) que pode chegar até 25 horas á semana en infantil e primaria (antes 20 horas) e a 20 horas en secundaria (antes 18). Non terán substituto as baixas do profesorado de até dez días, que serán cubertas por persoal do propio centro educativo. Medidas que van incidir gravemente na calidade do ensino público.\n“Acabáronse as Galescolas”, declaraba Feijóo tres días despois de gañar as eleccións. Desmantelaba así un modelo de ensino público e en galego para as crianzas, que se iniciaba en setembro de 2007 e que recibiu eloxios do Consello de Europa no seu informe de 2008 sobre as linguas minorizadas. Coa chegada do PP empeoran as condicións laborais das traballadoras e traballadores destes centros (chámanse agora Galiña Azul). A nivel pedagóxico desapareceu a figura da coordinadora pedagóxica. Das 17 Galescolas que estaban proxectadas, cinco foron adxudicadas a unha empresa española e outra a unha empresa do Opus Dei. Por outra parte, a CIG denunciaba a supresión de 49 postos de traballo en escolas infantís.\nEn xuño de 2012 a Xunta de Feijóo retiraba a subvención de 500.000 euros que tiña Preescolar na Casa. Despois de 30 anos, o PP acababa cun proxecto que é unha referencia en Europa e que atendía a 4.000 familias; 32 docentes sumaranse ás listas do paro.\nPara reducir o número de profesoras e profesores e aforrar cartos, no curso 2012-2013 haberá 113 unidades que agruparán nunha mesma aula até 20 alumnos de entre 6 e 12 anos, incumprindo o acordo que Xesús Vázquez firmou cos sindicatos en 2009. Na provincia de Ourense, por exemplo, desaparecerán 67 aulas de 60 centros, suprimíndose as prazas de 83 profesores funcionarios e 20 interinos. O conselleiro de Educación defendía estas medidas porque “é unha normativa de antes de que eu nacera”. Xesús Vázquez dicía que isto non son recortes, senón “reasignación de recursos”.\nFeijóo apoia tamén unha política de separación por sexo nas aulas a pesar de que o artigo 84.3 da Lei Orgánica de Educación (LOE) recolle como criterios para a admisión do alumnado en centros públicos e privados concertados: “En ningún caso haberá discriminación por razón de nacemento, raza, sexo, relixión, opinión ou calquera outra condición ou circunstancia persoal ou social”.\nUnha Orde do goberno bipartito (PSOE-BNG) retiraba as subvencións aos colexios concertados que separaban por sexo nas aulas. O goberno de Feijóo anulaba dita Orde e renovaba os concertos cos cinco centros educativos de Galiza que segregaban nas aulas a homes e mulleres e que reciben anualmente tres millóns de euros, a pesar de haber unha sentenza do Tribunal Supremo que en agosto de 2012 daba a razón á Junta de Andalucía, que retirou as subvencións a este tipo de centros. O conselleiro Jesús Vázquez xustificaba esta actuación ilegal do PP porque “creo na liberdade de elección por parte das familias”.\nA Xunta de Feijóo castigou especialmente todo o relacionado coa promoción do galego, pasando esta partida de 17,5 millóns de euros en 2010 a 10 millóns en 2012. As axudas para o fomento do galego da consellería de Educación reducíronse de 800.000 a 250.000 euros. Máis de 5.000 profesoras e profesores declaráronse en rebeldía contra o chamado “decreto de plurilingüismo”, que reducía as materias impartidas en galego ao 33%, o mesmo que para español ou inglés.\nAs medidas de Feijóo contra o galego provocaron unha importante mobilización cívica. É difícil atopar un rexeitamento tan masivo como o conseguido ante a iniciativa da enquisa da consellería de Educación para coñecer a opinión dos pais e nais sobre o uso do galego nos centros de ensino. Crítica unánime de todos os sindicatos, da Federación da Nais e Pais de Centros Públicos, do Colexio Oficial de Psicólogos de Galicia, do Instituto da Lingua Galega, da Coordinadora Galega de Equipos e Normalización e Dinamización Lingüística de toda Galicia, dos directores de centros de ensino, da Mesa pola Normalización Lingüística, da Real Academia Galega. Os Departamentos de Filoloxía das tres universidades galegas criticaban duramente ao goberno de Feijoo: “O primeiro da historia da democracia que lexisla en contra da lingua do país e que goberna e actúa segundo intereses alleos a Galicia”.\n» Deterioro do ensino público do Goberno Feijoo « - Manuel Monge/balonga - 24/09/2012 12:18


Adobe, Twitter e medios de comunicación principais van loitar contra profundidades? : Martin Vrijland\narquivada en ANÁLISE DE NOTICIAS\tby Martin Vrijland\ten 6 Novembro 2019\t• 0 Comentarios\nIn o meu novo libro Describo como as aplicacións profundas poden aplicarse en diversos campos dos medios de comunicación, pero tamén en redes sociais e plataformas de discusión, e explico como os medios de comunicación teñen todas as técnicas para poñer en marcha as novas durante décadas. Que moitos sexan desestimados por conspiración, baixo o pretexto de que sempre haxa alguén entre eles cuxa conciencia falará, ignora a compartimentación do coñecemento. Se as compañías de medios e os xornais reciben as noticias dunha fonte 1 e esa fonte é, por exemplo, a Oficina Xeral de Prensa Holandesa de John de Mol, só un pequeno equipo dentro dese ANP debe ter coñecemento desas operacións. E dentro dese equipo tamén, dividir o coñecemento pode asegurar que só algunhas persoas precisan saber sobre posibles trucos e enganos.\nA miúdo e estou seriamente asombrado coa confianza aínda grande nos medios de comunicación, tamén entre os chamados espertados. Se a túa primeira reacción ante unha noticia segue impresionada ou "impresionada", non tes entendido de cando en cando se está a empuxar á xente cara a unha nova lexislación máis estrita con operacións psicolóxicas. A xente se atreve a falar de "concienciación" e cre moi ben que ás veces se realizou unha operación de bandeira falsa, pero iso está moi lonxe e non ocorre certamente nos Países Baixos, porque os holandeses son confiables e todos temos xente dotada. os medios de comunicación e a política e moitos políticos críticos da Haia. Persoas como Jeroen Pauw e Matthijs van Nieuwkerk seguen da man e aínda non vemos que sexan xestores de percepción sofisticados que teñan discusións para crear a aparencia de críticas e deducir a posibilidade de descubrir o profundo que é o engano. . Aínda non cremos que se poida controlar a oposición.\nSe, nunha operación psicolóxica que todo o mundo sospeita é falsa noticia, mantén unha discusión seria, con expertos serios e moita emoción, entón todo o mundo o crerá. E se repite esa noticia en todas as emisoras de radio, en todos os xornais e todas as novas, todos están convencidos. Este poder de persuasión ven reforzado polo chamado bordo crítico daqueles medios alternativos, todos eles silenciosos colectivamente durante as operacións psicolóxicas. Manteñen a atención do chamado espertar pero céntranse en cousas como 911, JFK, o desembarco da lúa e todo tipo de outras novas vellas ou "noticias de conciencia"; mantendo así espertados en modo latente respecto ao xogo (case diario) con noticias falsas producidas para cumprir unha axenda política. Tanto os medios como os medios alternativos están aí para que a xente descoñeza os métodos "Wag the Dog" (película de 1997) dos medios de comunicación e o Truman Show colectivo (película de 1998) na que se atopa a xente. "O mellor xeito de controlar a oposición é levala vostede mesmo"\nAdobe, a compañía que desenvolve software gráfico co que, por exemplo, se poden editar películas, anunciou onte antes para colaborar con Twitter e o New York Times. Queren introducir un estándar de autenticidade de contido. No meu libro xa anunciaba que isto chegaría e pode que pareza unha fantástica iniciativa, que é probable que impida que "as fábricas de noticias rusas" realicen vídeos falsos para axudar a Donald Trump a gañar as próximas eleccións, pero Quen ten a clave deste estándar de autenticidade pode, en principio, dicir que todos os vídeos dunha "fonte aprobada" son xenuínos e que calquera que se moleste en dicir que é unha noticia falsa. De feito; probablemente veremos as películas falsas necesarias no próximo período para chamar a atención sobre o problema. Podemos comparar isto un pouco cos sitios de noticias falsas adornadas deliberadamente, que pretendían poder dicir "mire sitios falsos de novas, polo que temos que configurar algún tipo de "ministerio da verdade" en Facebook e a censura nos medios sociais". Este novo estándar de autenticidade non será moito máis que iso: un ministerio de certificación de verdade de George Orwell 1984.\nAgora sen dúbida volverá haber os expertos convidados na mesa de Jeroen Pauw para explicar o bo e necesario que é tal marca de calidade, pero se as principais axencias de noticias reciben o código cifrado para aprobar todas as súas falsas noticias, recordas. non o que obtén desa solución e en realidade só reforza o monopolio sobre a produción de noticias falsas.\nListaxes de ligazóns de orixe: engadget.com\netiquetas: Adobe, estándar de autenticidade, contido, deepfakes, destacado, medios, noticias falsas, novo, tempo, chilro, York\n« O novo libro de Martin Vrijland 'A realidade tal e como o percibimos' está listo para a entrega.\nO avogado de tiro Philippe Schol e un informe de secuestro falso Schiphol »\nVisitas totais: 13.958.481


variante galega do hórreo\nAs cepas empréganse nas zonas nas que o granito está moi diaclasado. Son case exclusivas no norte e leste da provincia da Coruña, e en case toda a de Lugo e na zona veciña da de Ourense. Sobre elas empréganse tamén tornarratos. Na zona de transición entre esteos e cepas atópanse hórreos que empregan as dúas solucións xuntas, con cepas nos penais e esteos no tramo intermedio. A colocación das cepas tamén observa correspondencia cos tramos do hórreo. Adoitan ser muros de cachotería tan longos como ancha é a cámara, pero tamén hainos compostos dunhas poucas pezas de cantería de perfil variable. No occidente asturiano as cepas adoitan ter unha grande altura, pola necesidade de elevar a cámara ata acadar unha ventilación óptima. Nestes casos é corrente que o espazo entre cepas sexa aproveitado para aloxar un celeiro que mantén a súa cuberta afastada do chan do hórreo para non prexudicar á ventilación inferior. En algunhas zonas, especialmente no norte, aprécianse certas pautas na orientación dos hórreos, que tenden a buscar unha mellor ventilación colocándose perpendicularmente á dirección dos ventos predominantes na zona, de xeito que a cara máis longa da cámara reciba a máxima cantidade de ar.\nTraído desde «https://gl.wikipedia.org/w/index.php?title=Hórreo_galego&oldid=6049303»\nÚltima edición o 19 de abril de 2022 ás 05:38


COBALTT Club.: octubre 2010\nPublicado por Cobaltt. en 18:31\nPublicado por Cobaltt. en 18:30\nPublicado por Cobaltt. en 18:29\nPublicado por Cobaltt. en 18:28\nPublicado por Cobaltt. en 18:26\nEtiquetas: Fotos y Video, Foxy\nPublicado por Cobaltt. en 16:41\nPublicado por Cobaltt. en 16:39\nPublicado por Cobaltt. en 16:38\nPublicado por Cobaltt. en 20:49\nPublicado por Cobaltt. en 20:47\nPublicado por Cobaltt. en 20:46\nPublicado por Cobaltt. en 20:45\nPublicado por Cobaltt. en 12:16\nPublicado por Cobaltt. en 12:15\nPublicado por Cobaltt. en 12:12\nEtiquetas: Asian, Fotos


Extinguido un incendio nun vehículo na parroquia da Pereira, no termo municipal de Santa Comba\nEstás en: Inicio > Novas > Extinguido un incendio nun vehículo na parroquia da Pereira, no termo municipal de Santa Comb\nSanta Comba.-20/08/2011 Tres efectivos do Consorcio Provincial Contraincendios e Salvamento da Coruña con base no Parque de Bombeiros do Xallas-A Barcala extinguiron un incendio nun vehículo na parroquia da Pereira, no termo municipal de Santa Comba.\nO Centro de Coordinación de Emerxencias 112-Galicia recibiu o aviso e deseguido se mobilizaron os bombeiros, os que, cando chegaron ó lugar do incidente, atopáronse cun automóbil sen ocupantes e cheo de fume no medio da estrada. Abriron as portas e viron que o que ardera fora a alfombra do condutor, o asento e o volante. O seu labor consistiu en retirar estes elementos, arrefriándoos con auga, e na desconexión da batería como medida preventiva.\nAta o lugar do incidente desprazáronse un cabo xefe de quenda, dous bombeiros e os vehículos autobomba urbana e nodriza. Ademais dos bombeiros, tamén colaboraron na intervención membros da Garda Civil de Tráfico de Corcubión e Voluntarios de Protección Civil de Santa Comba. Unha vez rematado o servizo, recollidos os datos necesarios e o material empregado, regresaron á súa base, quedando de novo operativos.


Doentes alertan de atrasos de ata oito meses en consultas de oncoloxía en Santiago - Praza Pública\nA denuncia vén de lanzala SOS Sanidade Pública e os sindicatos integrados nesta plataforma, e confírmana pacientes oncolóxicos do CHUS consultados por Praza.gal. "Fixeron unha especie de cribado" e "en vista da saturación", explica unha doente, demoran as revisións periódicas de "pacientes que están estables, pero aínda non dados de alta". Deste xeito, advirte, "se tiñas revisión cada seis meses, duplícanche o prazo", o que ademais da lóxica inquedanza na persoa que espera provoca que 'caduquen' probas xa realizadas, como radiografías, TAC ou análises de sangue que son avaliadas nesas revisións.\n"Nos últimos catro ou cinco anos non se incorporou ningún especialista en oncoloxía médica no CHUS malia ao incremento do número de doentes", asegura SOS Sanidade, colectivo que ademais detecta un novo factor de "deterioro" na atención a estes doentes. Trátase, di, da "imposición aos profesionais dun programa informático chamado Silicon", destinado á "prescrición farmacéutica", mercado pola Consellería de Sanidade "a un laboratorio privado". Este software, resaltan, están "deseñado para o control de fármacos e para facilitar o traballo da farmacia hospitalaria, non para o persoal facultativo". Deste xeito, "o programa provoca un aumento do tempo" que cada doutora ou doutor "ten que dedicar á prescrición farmacéutica, xa que con el se incrementan os erros, en detrimento do tempo dedicado aos pacientes".


Un frasco de pólvora, "Peza do Mes" do Museo Arqueolóxico Provincial de Ourense\nInicio/Ourense/Un frasco de pólvora, “Peza do Mes” do Museo Arqueolóxico Provincial de Ourense\nUn frasco de pólvora, “Peza do Mes” do Museo Arqueolóxico Provincial de Ourense\nA súa presentación, a cargo de Juan Manuel González, terá lugar na tarde deste mércores 8 de maio ás 20h. na sala da exposición “Escolma de Escultura” en San Francisco (Ourense)\nFrasco de pólvora escollido como “Peza do Mes” do Museo Arqueolóxico Provincial de Ourense./ Foto: Fernando del Río.\n“Tan interesante como o obxecto en si, e o material que emprega, é a súa ornamentación en medio relevo que o recobre case integramente”. Deste xeito se refire Juan Manuel González de Carballo a “Frasco de pólvora”, de mediados do século XIX, escollido como “Peza do Mes de Maio” no Museo Arqueolóxico Provincial de Ourense.\nFeito de corno, este recipiente formaba parte habitual do “equipo dos tiradores cando menos durante trescentos anos ata a popularización das armas de cartucho metálico, na década entre 1860 e 1870”, engade Juan Manuel González na publicación realizada polo Museo Arqueolóxico Provincial de Ourense sobre esta peza, que xa chamaba a atención do investigador ourensán Xoaquín Lourenzo, quen “o debuxou e describiu de xeito minucioso nun artigo publicado no Boletín Auriense en 1981” e que pensaba que procedía de Castela.\nSobre este singular frasco de pólvora afondará este mércores 8 de maio ás 20h. Juan Manuel González de Carballo na presentación da “Peza do Mes de Maio”. O acto, con entrada libre, terá lugar na sala da exposición “Escolma de Escultura” en San Francisco (Ourense).\narqueolóxico carballo corno escultura frasco lorenzo mes museo Ourense peza pólvora provincial sala tiradores xoaquín\nOs casos de coronavirus en Galicia soben a 3.476, 479 na área de Ourense


PSdeG- PSOE | Si home si\nTag Archives: PSdeG- PSOE\nAnimando xudicialmente a campaña\n05 Venres Out 2012\ncorrupción política, Operacion Pokemon, Ourense, Pachi Vázquez, PSdeG- PSOE\nOs máis memoriosos de vostedes acordaranse daquel sonado estímulo institucional á participación electoral, “Anque chova, vota”, un tanto ignorante da nosa idiosincrasia, como si aquí deixásemos de facer algo (quitado ir á praia) porque chova. Pasaron os anos, e en Galicia, a última moda en estímulos para animar campañas son as operacións xudiciais. Hai case un ano, nas xerais, o caso Campeón e agora o caso Pokemon. O único pero que eu lle poñería, ademais deses nomes tan ñoños que lles dan, é a pouca oportunidade do momento no que saen á luz. Non soamente polo que inflúen politicamente, senón pola carga de traballo que supoñen a maiores nas redaccións. O outro, claro, é que estas cousas sábese cando empezan pero non cando rematan.\nContra as esencias\n14 Xoves Xan 2010\nBNG, decreto, ideoloxías políticas, PP, PSdeG- PSOE\nAs dos demais, claro.


O ex alcalde de Muras sentarase no banco dos acusados o venres - TERRACHAXA\nO ex alcalde de Muras Issam Alnagm Azzam terá que regresar ao xulgado este venres, 9 de xullo, acusado esta vez dun delito continuado de prevaricación.\nO ex rexedor enfróntase a doce anos de inhabilitación especial para emprego ou cargo público por ditar supostamente resolucións coa súa esposa como persoa interesada e tendo con ela un réxime xurídico de gananciais.\nConcretamente, o escrito fai referencia á concesión dunha licenza de obra para a legalización dunha nave no\nlugar de Cal do Baño, unha nave de nova construción amparada por unha licenza para alpendre outorgada no ano 2003, situada nunha parcela considerada solo rústico de protección de espazos naturais¡ dentro do LIC Rede Natura.\nAsí mesmo, tamén está acusado de anular recibos da taxa de residuos sólidos urbanos de dúas vivendas de Gobeitas. Ademais figura a investigación sobre outras resolucións para a limpeza dun camiño e de diversas certificacións de clasificación urbanística en parcelas da esposa de Alnagm.\nIssam Alnagm Azzam foi rexedor da localidade chairega durante 24 anos. Foi elixido por primeira vez en 1991\ne revalidou unha maioría absoluta tras outra ata 2005, cando perdeu as eleccións e abandonou o concello.


ATENEO FOTOGRÁFICO: Slow food, slow place, slow life\nSlow food, slow place, slow life\nRita é a autora desta fotografía (http://lemanisulcuore.splinder.com/)\nÉ unha soñadora, que ama a música, os animais e todo o que é poesía. Adora a cociña e cociñar, pero tamén a astronomía...Ansía atrapar co seu obxectivo todo o que a circunda. Ten curiosidade polas persoas e a vida mesma. Querería un día fotografiar un raio no ceo, seguramente pola noite. Iso é o que desexo que faga pronto!


Domingo con chuvascos e néboas pola mañá que darán paso a ceo despexado pola tarde – O Barbanza\nDomingo con chuvascos e néboas pola mañá que darán paso a ceo despexado pola tarde\nAs altas presións entrarán en Galicia ao longo da xornada do domingo. O día arrincará con chuvascos no terzo norte da Comunidade e con néboas no interior, o que dará paso a ceos máis despexados pola tarde.\nSegundo información de Meteogalicia, as temperaturas mínimas seguirán sen cambios, pero as máxima ascenderán lixeiramente. Por cidades, os termómetros esborrallaranse ata os 4 graos en Lugo e Ourense, mentres que na mesma cidade de As Burgas poderán alcanzarse os 18 graos.\nEn canto aos ventos, soprarán frouxos e de compoñente norte, con máis fortes nas Rías Baixas


Manuel Antonio Varela Rey, nomeado novo Director da Axencia Galega de Innovación\nO Consello da Xunta de Galicia celebrado hoxe, 10 de xaneiro de 2013, acordou nomear Manuel Antonio Varela Rey como novo Director da Axencia Galega de Innovación.\nO nomeado naceu na cidade de A Coruña. Foi enxeñeiro de proxecto en Norcontrol (Applus+), compañía en que posteriormente exerceu como director de proxecto e product manager.\nAsí mesmo, foi director xerente de Cupa Innovación (do Cupa Group) e director xerente de Ingeniería Nacarsa SA.\nAta a actualidade era Director Xeral de Innovación e Xestión da Saúde Pública na Consellería de Sanidade. ...\nFrancisco Conde aborda coa CEP estratexias de traballo conxunto cara a nova lexislatura\nInternacionalización e innovación centraron o encontro co presidente da Confederación de Empresarios de Pontevedra, José Manuel Fernández Alvariño, e membros da directiva como eixos fundamentais para a recuperación do crecemento\nA reunión forma parte da rolda de primeiros contactos cos axentes económicos e sociais que está a desenvolver o conselleiro de Economía e Industria\nO conselleiro de Economía e Industria, Francisco Conde, mantivo hoxe un encontro co presidente da Confederación de Empresarios de Pontevedra, José Manuel Fernández Alvariño, e membros da directiva desta entidade dentro da primeira rolda de contactos cos axentes económicos e sociais que se están a desenvolver para continuar avanzando na busca de actuacións conxuntas coas que facer fronte á actual …


Trackums, un teléfono intelixente para a túa mascota | Androide\nTrackums, un teléfono intelixente para a túa mascota\nSe xa pensabas que o "viches todo" en tecnoloxía, sentimos que non o fixeras. O mundo dos teléfonos intelixentes evoluciona e avanza a un ritmo infernal. E aínda que pareza difícil, aínda hai cousas por inventar. E por suposto, a nós por descubrilos e contarllos aos amigos androides.\nEsta vez a evolución dos teléfonos intelixentes deu un salto de carreira. Si, un teléfono intelixente que non está deseñado para humanos. Son as nosas mascotas, da man de Trackums, que poderían ser os usuarios dun novo dispositivo. Un "smartphone" orixinal que pretende conectarnos co noso can ou gato dun xeito nunca antes visto.\nPoderás chamar por teléfono ao teu gato, ¿responderá?\nPor moi surrealista que poida chamar á túa mascota, está moi preto de ser unha realidade. Unha start-up estadounidense optou por implementar esta tecnoloxía nun sector que move millóns de dólares ao ano. Seguro que todos vimos a unha desas mascotas de famosos cun colar de perlas. Por que non cun teléfono intelixente?\nTrackums, así foi bautizado este primeiro teléfono intelixente do mundo para mascotas. O pequeno dispositivo colocaríase no colar do animal e estará equipado con diferentes funcionalidades. Entre eles, destaca un que será realmente útil. A geolocalización podería ser esencial saber onde está o cuadrúpedo en caso de perdelos.\nPero tamén integraría algunha outra funcionalidade que en parte é algo cómica. Trackums ten unha pequena pantalla LCD que che permite personalizar as mensaxes, nome da mascota, enderezo, etc. Qué máis incluirá unha luz que fará visible pola noite ao gato ou can que camiña nunha zona de pouca visibilidade.\nA inclusión dunha cámara poder ver o que ten o noso animal diante de si é cando menos curioso. Podemos conectarnos desde o noso teléfono intelixente á cámara do dispositivo e así saber, por exemplo, onde está a casa.\nE como, Trackums permitiranos facer unha "chamada" de voz ao noso can. Pode servir para que o animal, se se atopa, só se sinta un pouco máis acompañado. Que opinas desta iniciativa ?. ¿Terá éxito ?. Por un prezo de 120 euros podes estar máis conectado que nunca coa túa mascota.\nCamiño completo ao artigo: Androide » Novas » Trackums, un teléfono intelixente para a túa mascota\nReserva o LEAGOO KIICAA MIX e obtén un interesante desconto ademais de varios agasallos\nAs mellores tabletas por menos de 100 euros